**2-БОБ: “ШОН-ШАРАФ” ДАВЛАТ МУЗЕЙИ**

**2-МАШҒУЛОТ: МОСКВА, КАВКАЗ МУДОФААСИДА, СТАЛИНГРАД ВА КУРСК-ОРЁЛ ЙЎНАЛИШИДАГИ ЖАНГЛАРДА ЎЗБЕКИСТОНЛИКЛАРНИНГ КЎРСАТГАН ҚАҲРАМОНЛИГИ**

**2.1. МОСКВА, МУДОФААСИДА ЎЗБЕКИСТОНЛИКЛАРНИНГ КЎРСАТГАН ҚАҲРАМОНЛИГИ**

Музейнинг ушбу экспозициялари Иккинчи жаҳон урушининг энг шиддатли ва қонли жангларидан бири ҳисобланган Москва мудофаасига бағишланган. Маълумки, немис–фашист қўмондонлиги Москвани эгаллаш учун Москва йўналишида 77 дивизияни (жумладан 14 та танк ва 8 та моторлашган дивизияларни) тўплади, кучларнинг бир қисми Ленинград ва Киевдан ушбу йўналишга ташланди.

Душманга қарши турган Совет қўшинларининг сафида 1 млн 250 минг киши, 990 та танк, 7600 та тўп ва миномётлар, 677 та самолётлар мавжуд бўлсада, устунлик душман томонида эди.

Москва бўсағаларида кўп чизиқли мудофаа яратилиб, унинг теранлиги 250-300 кмни ташкил этди.

1941-йил 30-сентябрда душман Москвага биринчи ҳужумини бошлади ва Совет қўшинлари мудофаасини ёриб ўтди. 3 октябрда душман Орёл шаҳрини эгаллади, 7 октябрда унинг моторлашган қисмлари Вязмага ёриб кирди.

Бу вақтга келиб Москванинг шимолий-ғарбида вазият кескинлашди. Душманнинг танк гуруҳи 14 октябрда Тверни эгаллади, лекин унинг кейинги ҳаракатлари тўхтатиб қолинди.

17 октябрда Ставка Ғарбий фронтнинг чап қанот армиялари негизида Калинин фронтини ташкил этди. Унинг қўшинлари қаттиқ жанглар билан душманни Москвани шимолдан айланиб ўтиш ниятини барбод этдилар.

Шунга қарамасдан душманнинг танк қўшинлари Волоколамск, Можайск, Калугани эгаллади, Москвагача 80-100 км қолди.

Олиб борилган шиддатли жанглар натижасида душман 4-декабрда ҳужумни тўхтатишга ва мудофаага ўтишга мажбур бўлди. 1941-йил 5-декабрда “Марказ” армиялар гуруҳи қўшинлари бутун фронт бўйлаб тўхтатиб қолинди. Шундай қилиб фашистлар армиясининг “яшиндек тез уруш олиб бориш” режаси барбод бўлди.

Москва остонасида совет қўшинларининг қарши ҳужумга ўтишлари учун қулай шароит яратилди ва **1941 йил 5 декабрда Москва** остоналарида Совет қўшинларининг қарши ҳужумлари бошланди.

 **1942-**йил январ ойи бошларида Қизил Армиянинг Москва остоналаридаги ҳужуми қатъий ғалаба билан тугади. Душманнинг зарбдор гуруҳлари тор-мор этилди ва ғарбга томон 100-150 кмга улоқтириб ташланди. Пойтахтга солиниб турилган таҳдид бартараф этилди.

Мудофаадан ҳужумга ўтилиши ва Бош стратегик йўналишда йирик ғалабаларга эришилиши билан Қизил Армия душман қўлидан ташаббусни тортиб олди. Москва остоналарида немисларнинг тор-мор этилиши билан урушнинг боришида тубдан бурилиш бошланди.

Москва учун олиб борилган жангда совет армиясидан 937 мингга яқин жангчи, Германиядан эса 500 мингдан ортиқ аскар ҳалок бўлди, яраланди ёки асирга тушди.

Тошкентда узоқ йиллар хизмат қилган генерал И.В.Панфилов қўмондонлигида Олмата шаҳрида туркистонликлардан иборат дивизия тузилди. Унинг командирлари таркибида Тошкент пиёда билим юрти ва Ўрта Осиё ҳарбий округининг ҳарбий-сиёсий билим юртида таълим олган 180 офицер бор эди.

Генерал И.В.Панфилов дивизияси Москва остоналаридаги Волоколамск йўналишида қаттиқ жангларда иштирок этди, оммавий қаҳрамонлик кўрсатди. Дивизия жанг майдонида душманнинг 114 танкини, 26 минг аскар ва офицерини, 5 самолёти ва бошқа кўплаб техникасини йўқ қилди, ҳаракатдаги жанговар техникасининг анча қисмини қўлга киритди.

1941-йил куз-қиш ойларида **Москва остоналарида** ҳаёт-мамот жангларда ўзбекистонлик жангчилар ҳам сабот-матонат, юксак ҳарбий маҳорат кўрсатдилар. Жануби-Ғарбий фронт таркибида ўзбекистонлик Қўчқор Турдиев ҳам душманга қарши жангларда иштирок этди. У душманнинг 9 аскар ва зобитини йўқ қилиб, 3 тасини асирга олган. Босқинчиларнинг ўт очиш нуқтаси – ДЗОТини йўқ қилди ва ўз бўлинмасининг ҳужумга кўтарилишини таъминлади. Ушбу жасоратлари учун Қўчқор Турдиев ўзбекистонликлардан биринчи бўлиб Совет Иттифоқи Қаҳрамони унвонига сазовор бўлди.

Жангларда взвод командири Икром Жалилов, Зариф Иброҳимов, Мамадали Мадаминов, Абдулла Тоғаев, жарроҳ Ғулом Абдураҳимов, Икром Жалилов, Наумовлар ва жуда кўплаб жангчилар жасорат кўрсатдилар.

Жангда дивизия қўмондони И.В.Панфилов ҳалок бўлди, аммо унинг қуролдошлари 28-гвардиячи Панфиловчи дивизия номи билан урушнинг охиригача, душман тор-мор этилгунча жанг қилдилар.

Ўзбекистонда тузилган 21- ва 44-кавалерия дивизияси Москва остоналарида жанг қилиб қаҳрамонлик намуналарини кўрсатдилар. Шунингдек, 1-кавалерия корпусининг Ҳ.Мусаев, Р.Абдуқосимов, А.Абдуллаев, бўлинма командири Р.Алиев, взвод командири кичик лейтенант Х.Бектурсунов, 2-кавалерия корпусининг жангчилари З.М.Қосимов, Р.С.Халилов, катта сержант В.Содиқов, эскадрон командири М.Иброҳимовлардек жангчилар матонат билан жанг қилдилар.

 Ўзбекистонда тузилган 258-ўқчи дивизия аскарлари Москва остоналаридаги жангларда 9 мингдан кўпроқ душман аскар ва офицерларини ер тишлатиб, 137 та аҳоли яшаш пунктларини озод этдилар. Ушбу дивизия Калугани озод этишда кўрсатган матонати учун “гвардиячи” дивизия унвонига сазовор бўлади. Дивизиянинг орден ва медаллар билан мукофотланган командирлари ва сиёсий ходимлари орасида Б.Ўразов, Ғ.Толипов, М.Бекмуродов, В.Кашапов ва бошқалар бор эди.

 **Москва ҳимоячилари** орасида ўзбек қизи Зебо Ғаниева ҳам бор эди. У **1942- йил 21-май кунигача** 23 фашистни ер тишлатди. 16 марта разведкага бориб, душман тўғрисида қимматли маълумотлар олиб келди**. Зебо Ғаниева** жасорати учун “Қизил Байроқ” ордени билан мукофотланди.

Москва остоналарида бўлган жангларда матонати ва жасорати билан алоҳида ажралиб турган ўзбекистонлик жангчилардан бири – бу Саидусмон Қосимхўжаевдир. Москва учун бўлган жанглардаги матонати, жасорати учун унга 1941йил 16 октябрда “Совет Иттифоқи қаҳрамони” унвони берилди. Шунингдек, Ленин ордени, 1-даража Ватан уруши ордени ва медаллар билан мукофотланган. Урушдан кейинги йилларда у Тошкент вилоятида халқ фаровонилиги йўлида фаолият юритди.

Москва остонасида фашист босқинчиларининг тор-мор келтирилишининг аҳамиятга эга эканлигини ҳисобга олиб Совет ҳукумати **“Москва мудофааси учун” медали таъсис этди. Ушбу медал билан мукофотланганлар орасида Ўзбекистон жангчиларидан 1753 киши** бор эди. Шу тариқа Москва остонасида душман ҳарбий машинаси, ҳарбий доктринаси инқирозга учради.

**2.2. КАВКАЗ МУДОФААСИДА ЎЗБЕКИСТОНЛИКЛАРНИНГ КЎРСАТГАН ЖАСОРАТИ.**

Музейнинг кейинги экспозициялари Кавказ учун бўлиб ўтган жанглар ва уларда ўзбекистонликларнинг қаҳрамонлиги тўғрисида маълумот беради.

Германия қўмондонлиги режаси урушдан олдинги даврдаги СССР нинг 95% нефти ишлаб чиқарадиган Кавказни қўлга киритиш эди. 1942 йил Полтавада ўтказилган йиғилишда Гитлер Майкоп ва Грознийдаги нефтни қўлга киритмасак урушни тўхтатишимизга тўғри келади деб айтади. Шунинг учун немис қўмондонлигининг 1942 йилги режаси асосий зарбани Кавказга бериб бир вақтнинг ўзида Сталинградга юришни давом эттиришдан иборат эди.

1942 йил май-июн ойларида душман 25 июнда Волга ва Шимолий Кавказ йўналишида ҳужумга ўтди. Совет қўшинларининг бир қисми қуршовда қолди. Июл ойининг ўрталарида гитлерчилар Дон дарёсига чиқдилар. Мамлакатда яна қалтис вазият вужудга келди. Ана шундай вазиятларда халқимиз фронтда жанг қилаётган ўзбекистонлик жангчиларга мурожаат қилиб, ўз фарзандларини Ватанга содиқликка ва жанговарликка ундовчи мактублар йўллади.

Ватан ҳимоячиларининг Кавказ йўналишида олиб борган қаҳрамонона қарши кураши натижасида Сталинград йўналишида немис қўмондонлигининг ҳужумкорлик имконияти чеклаб қўйилди. Кавказ учун кураш Иккинчи жаҳон урушининг энг кўп давом этган курашларидан бири бўлиб у 442 кун (1942 йилнинг 25 июлидан 1943 йилнинг 9 октябригача) давом этган.

Бошқа жанглардаги сингари Кавказни ҳимоя қилишда ҳам ўзбекистонлик жангчилар юксак фидойилик ва жанговар маҳоратларини намойиш этдилар.

Туапсе шаҳрида 83-Туркистон тоғ-ўқчи дивизияси душманнинг йўлини тўсиб қўйиб, шимолдан таъминот захираларини кириб келишини чеклаб қўйди. Дивизия 200 га яқин аҳоли пунктларини озод қилди. Жангдаги муваффақиятлар шарафига дивизия 128-гвардиячи Туркистон тоғ-ўқчи дивизияси деб қайта номланди.

Шунингдек Кавказ мудофаасида учун бўлган жангларда “Жанговар Қизил байроқ”, икки марта “Қизил юлдуз” “Ватан уруши” орденлари ва кўплаб медаллар билан тақдирланган ўзбек офицери подполковник Ғуломжон Рахимов ҳам мардонавор жанг қилган.

1944 йил 1 майда “Кавказ мудофааси” медали таъсис этилди. Ушбу медал билан мукофотланганлар орасида 2974 нафар Ўзбекистонлик жангчилар борлиги юртимиз вакилларининг фидокорона ҳатти-ҳаракатларидан далолат эди. Кавказни мудофаа қилишда жуда кўплаб ўзбек ўғлонлари жанг қилдилар. Улар қаторида Аҳат Бобомуротовнинг номини алоҳида айтиб ўтиш мумкин. У биргина жангнинг ўзида душманнинг 4 та танкини йўқ қилди. Бобоқул Абзалов эса 51 фашистни ер тишлатди. Ғарбий фронтда Қўзибоев, Тошпўлатов, Абдурасулов ва бошқалар ҳам ботир жангчилар шуҳратига сазовор бўлдилар.

Кавказ учун бўлган оғир жангларда иттифоқнинг барча республикалари вакиллари иштирок этган. Олиб борилган жанглар давомида катта қурбонлар эвазига душманнинг Кавказни, унинг нефт захиралари босиб олиш режаси барбод бўлди.

Кавказ мудофааси ва уни озод қилиш учун кечган жангларда 5000 дан ортиқ хамюртларимиз иштирок этдилар. Хамюртларимиз Кавказ давонларида, дараларида муносиб жанг қилдилар, Ҳарбий Грузин йўлларини қўриқладилар, Қора денгиз ва Азов флотилияларида хизмат қилдилар. Душманнинг тоғларда ҳаракат қилиш учун махсус тайёрланган “Эделвейс” дивизияга қарши матонат билан курашдилар ва ғолиб бўлдилар.

Шимолий Кавказ мудофаа жангларида Самарқандда ташкил қилинган 90- ва Фарғона вилоятида ташкил қилинган 94 – алоҳида ўқчи бригадалари ажралиб турди. Ушбу бригадалар жангчилари Сталинград учун кечган жангларда ҳам фаол иштирок этган.

Музейдан ўрин ушбу экспонатда Кавказ учун бўлган жанг лавҳалари ва витринада тарихий ноёб буюмлар, фотосуратлар, орден, медаллар тақдирлаш гувоҳномалари ва шахсий буюмлар, Кавказни фашист босқинчиларидан озод қилишга ўзларини бахшида эган хамюрт жангчиларимиз тўғрисидаги хотиралар ўрин эгаллаган.

**2.3. СТАЛИНГРАД МУДОФААСИДА ЎЗБЕКИСТОНЛИКЛАРНИНГ ИШТИРОКИ.**

Музейнинг кейинги экспозицияси Шарқий фронтда урушнинг тақдирини белгилаган, нафақат Шарқий фронтда, балки бутун Иккинчи жаҳон урушининг боришида туб бурилишни бошлаб берган Сталинград жангига бағишланади. Бутун инсониятнинг тақдири Сталинград жангига боғлиқ эди. Сталинград жанги мағлубият билан туаганида Узоқ Шарқдан японларнинг Квантун армияси бостириб кириши мумкин эди. Сталинград жанги мағлубият билан тугаганида иттифоқчилар Иккинчи фронтни Европада немисларга қарши очмасликлари ҳам мумкин эди.

Ушбу витриналардан ҳамюртларимизнинг Сталинград мудофаасида кўрсатган қаҳрамонликларидан хабар берувчи гувоҳномалар, орден ва медаллар, шунингдек фронтдаги фотосуратлари, жангчи фляжкаси, командир сумкаси ҳамда хатлар ўрин эгаллаган.

Уларнинг кўрсатган қаҳрамонликлари кўплаб халқлар юрагида мангу сақланиб қолади. Улар бир умр мардлик, қаҳрамонлик ва фидоийлик тимсоли бўлиб қоладилар.

**Сталинград жанги** – 1942 йил 17-июлдан 1943 йил 2-февралгача давом этган. Душман 17-июлдан 23-августгача шаҳар бўсағаларида жанговар ҳаракатларни олиб борди ва совет қўшинларининг қаршилигини энгиб ўтиб шаҳарнинг шимолидан Волга дарёсига ёриб ўтди. Душманнинг кейинги ҳаракатлари совет қўшинларининг қаттиқ қаршиликлари туфайли тўхтатиб қолинди.

Зудлик билан Сталинград районига Ставканинг захираларидан Сталинград фронти негизида Сталинград, Дон ва Жанубий-Ғарбий фронтлари ташкил этилди. 1942 йил 19-ноябрда Совет қўшинларининг “Уран” махфий номини олган қарши ҳужумлари бошланди. Тезкорлик билан олиб борилган йирик стратегик операция давомида фашистларнинг 330 минглик йирик куч гуруҳлари қурошовга олинди ва мағлуб этилди.

Ҳарбий тарих, ҳали душманнинг ўша пайтнинг энг замонавий техникалари билан жиҳозланган бундай йирик гуруҳини қуршаб олиниши ва тўлиғича тор-мор этилиши мисолини кўрмаган эди. Сталинградда душманни йирик гуруҳининг қуршаб олиниши ва тор-мор этилиши фашистлар Германияси учун катта руҳий ва моддий мағлубият эди**.** Фақат Сталинградда ҳужумларни олиб бориш чоғида душманнинг 32 дивизияси ва 3 та бригадаси қириб ташланди, 16 та дивизияларига катта талофат етказилди.

Фашистлар Сталинград остоналарида 1942 йил 19 ноябрдан 1943 йил 2 февралгача 800 мингдан ортиқ шахсий таркибини, икки мингта атрофида танкларини ва штурмчи тўпларини, 10 мингтадан ортиқ тўп ва миномётларини ва уч мингтагача транспорт ва жанговар самолётларини йўқотди.

Сталинград остоналаридаги жангнинг ғалаба билан тугаши катта ҳарбий-сиёсий аҳамиятга эга. Бу жанг Иккинчи жаҳон урушининг боришида тубдан бурилиш ясади. Гитлерчи босқинчиларни СССР ҳудудидан ҳайдаб чиқариш даври бошланди. Совет Қуролли кучлари душмандан стратегик ташаббусни тортиб олиб, уни урушнинг охиригача ўз қўлларида мустаҳкам тутиб турдилар.

Сталинград остоналаридаги ғалаба-бу Совет халқининг ғалабаси, шу жумладан ўзбекистонликларнинг ҳам ғалабасидир. Волга бўйидаги ушбу ғалаба дунё халқларида Германия фашизмини тор-мор этишга қодир куч борлигига ишончни мустаҳкамлади.

Сталинград ҳимоячиларининг қаҳрамонлиги ва жасорати муносиб тақдирланди. 1942- йил охирида “Сталинград мудофааси учун” медали таъсис этилди. 2738 нафар ўзбекистонликлар ушбу медал билан тақдирландилар.

Ўзбекистонликлар шаҳарни душмандан мудофаа қилишда алоҳида аҳамиятга эга бўлган 62-, 63-армия ҳамда бошқа бирлашма ва дивизиялар сафида туриб Сталинграднинг тарихий жангида қаҳрамонона иштирок этдилар. Жанглар энг авжига чиққан пайтда Самарқандда ва Фарғонада тузилган 90- ва 94-ўқчи бригадалар Сталинградга етиб келиб жангга кирган эди. Ушбу бригадалар асосан ўзбек йигитларидан тузилган бўлиб, командирлар орасида С.Нуриддинов, В.Умаров, А.Муродхўжаев, Ф.Норхўжаев ва бошқалар бор эди. 21-отлиқ аскарлар дивизиясининг юқори жанговар руҳда жанг қилишида дивизия комиссари, бўлажак генерал Муллажон Узоқовнинг хизмати бениҳоят катта бўлган. Кавказ мудофаасини ғалаба билан тугатган 128-гвардиячи Туркистон тоғ-ўқчи дивизияси аскарлари душманга қарши шиддатли зарбалари билан шуҳрат қозондилар.

Душман эгаллаган ҳудудни айланасига ўққа тутиш имкониятини берувчи "Павлов уйи" деб юритиладиган кўпчиликка маълум бу бино, Иккинчи жаҳон уруши тарихига совет жангчиларининг мислсиз жасорати, матонати, қаҳрамонлиги рамзи бўлиб кирди. Ушбу тўрт қаватли бино бир нечта йўлларнинг кесишмасида жойлашганлиги учун айланасига душманга зарба бериш имконини берар эди. Ушбу тактик аҳамиятга эга бино сержант Яков Павлов командирлигидаги бўлинма томонидан эгалланди ва 1942 йилнинг 23 сентябридан 25 ноябригача, 58 кун мобайнида ушлаб турилди. Шунинг учун бино “Павлов уйи” деб тарихга кирди. 31 жангчи ҳимоя қилаётган “Павлов уйи”га душман жуда кўплаб ҳужумлар уюштирди, жумладан танклар ёрдамида ҳам. Душманниг барча ҳужумлари бартараф қилинди. Фашистлар бинони ўқчи батальони ҳимоя қиляпти деб тушунди. Бино ҳимоячилари орасида наманганлик жангчи - танкка қарши милтиқ (ПТР) ўқчиси Камолжон Турғунов ҳам бор эди. Душман танклари танкка қарши милтиқ ўқчиси Камолжон Турғунов томонидан йўқ қилинди.

Камолжон Турғунов бино подвалида дунёга келган чақалоқни ҳам парваришлади, 1942 йилнинг ноябрида уни онаси билан Волганинг чап соҳилига ўтказиб юборди.

Сталинград жангидан кейин у Украина, Белоруссия Руминия, Венгрияни озод қилишда иштирок этди. Урушни Германиянинг Магдебург шаҳрида ғалаба билан тугатди.

**“Павлов уйи”**ни ҳимоя қилган ўзбек жангчиси Камолжон Турғунов тўғрисида урушдан кейинги йилларда “Легендарный редут” ("Афсонавий истеҳком") ҳужжатли филми, “Долгая дорога домой” (“Ватан сари узоқ йўл”) филми суратга олинди.

**“Павлов уйи”**нинг сўнгги ҳимоячиси Камолжон ота Турғунов 2015 йилда 93 ёшларида вафот этдилар.

Шу билан бирга Сталинград жангида бўлинмаси билан биргаликда 230 та немис аскарини йўқотган ва асир олган, кўпгина қурол-аслаҳани қўлга туширган наманганлик йигит Мамасоли Жабборов, кўплаб душман аскарларини пулемётдан отиб ер тишлатган бухоролик снайпер Ҳаитов жасоратлари Сталинград жанги солномасидан муносиб ўрин эгаллаган. Ўзбекистонлик жангчилардан 2738 киши “Сталинград мудофааси учун” медали билан мукофотланган.

Иттифоқнинг Волга дарёси бўйидаги суянган тоғи бўлган Сталинград мамлакат халқлари қаҳрамонлигининг намойиши, ўғлонларнинг мислсиз жасорати тимсоли бўлиб қолди. Сталинград фронти қўшинлари қўмондони генерал А.Ерёменко Ўзбекистон ССР ҳукумати номига мактуб йўллаб унда ўзбек йигитларининг қаҳрамонликларини таърифлаган эди, мактубнинг охирида шундай сўзлар битилган **“Ўзбекнинг юраги – шернинг юраги”**.

Сталинград мудофаасида115,2-тепалигида лейтенант Михаил Кабрибов бошчилигида Ўрта Осиёлик жангчилардан иборат 11 киши ўзларидан 30 маротаба кўп бўлган душман билан 12 кун давомида жанг қилдилар.

Лейтенант Кабрибов взводига душман ДЗОТини йўқ қилиш ва 115,2 тепаликни эгаллаш топширилди. Жангчилар тўрт сутка давомида тепаликка ҳужум қилдилар ва ниҳоят у эгалланди. Бу вақтга келиб взводдан 11 киши тирик қолган эди. Улар взвод командири Михаил Кабрибов, ўзбекистонликлар Абдураҳмон Эрдонов, Бобоёр Ғаффоров, Диёр Ахмедов, Субҳон Файзиев, Нормурод Ҳайитов, Сафар Мардонов, Комил Хузин, Баҳром Алибеков, Собир Толипов, Худойқул Мусаевлар.

Немислар тепаликни қайтариб олиш учун бир неча марта ҳаракат қилдилар, аммо ҳар сафар талофатлар бериб ортга чекинишга мажбур бўлдилар. Шунда немис қўмондонлиги 11 нафар жасур жангчиларга қарши 300 кишилик зарбдор гуруҳини ташлади. Ҳужумга ўтган душманнинг ярмидан ортиғи жангчиларимиз томонидан қириб ташланди, жангчиларимизнинг ўқ-дорилари тугади, шунда улар қўл жангига ўтиб кетдилар. Тепаликни жангчиларимиз ўз қўлларида ушлаб қолдилар. 9 нафар жангчиларимиз ушбу жангда қаҳрамонларча ҳалок бўлдилар. Ёрдам кучлари етиб келганида жанг майдонида жангчиларимиз томонидан қириб ташланган душманнинг 150 аскар ва офицерларининг жасадлари ётар эди. Взвод командири қаттиқ яраланди фақатгина Абдурахмон Эрдонов тирик қолди, аммо кейинги бошқа жангда у ҳалок бўлди.

Тепаликни мудофааси учун қонлари тўкилган жангчиларимизнинг хотирасига 115,2 тепалиги “**Шарқнинг 11 Қаҳрамони тепалиги**” деб номланди.

76-Қизил байроқли ўқчи дивизиянинг 216-ўқчи полки жангчиларининг – Шарқнинг 11 қаҳрамонларининг жасоратлари бутун мамлакатга маълум бўлди. Ушбу воқеа 1942- йилнинг 17-сентябр кунида Дон дарёсининг ўнг соҳилида, Клетская қишлоғи яқинида содир бўлган эди.

Волга бўйидаги жангларда Ўзбекистон вакиллари **Раҳмонқул Холматов, Юнус Худоёров, Кенжа Худойберганов, Тоев Холмат, Магаметов Ислам, Джумаев Рахмонберди, Ядгаров Зия, Крылов Александр, Баймиров Саимназар**  ва бошқалар ўрнак кўрсатдилар. Бу жангда мерганлар **Ҳаит Ҳужматов** ва **Ибод Қораев**, қаҳрамонларча ҳалок бўлган ўғли ўрнини эгаллаган **Пўлат Алиев,** душмандан тортиб олган Казачье қўрғонига ўз қисми байроғини тиккан **Росуф Аҳадов**, радист қиз **Елена Стемпковскаялар** қаҳрамонларча ҳалок бўлдилар.

**Музейнинг навбатдаги экспозициялари Иккинчи жаҳон уруши даврида қўлланилган алоқа воситалари ва “Максим” пулемётига бағишланган**

Витринадан ТАИ-43 телефони, РБМ-1 радиостанцияси, 1942 йилда Тошкент электоротехника заводида ишлаб чиқарилган телеграф аппарати, Морзе калити, КОФ 33 – коммутатори ва кўтариб юрилувчи ҳамда судраб юрилувчи катушкалар ўрин эгаллаган.

Пиёда ва артиллерия бўлинмаларида алоқа ТАИ-43 телефони орқали ташкиллаштирилган. Қўшинлар позицияси ва штаб орасидаги алоқа линияларини ётқизиш - кўтариб юрилувчи ҳамда судраб юрилувчи катушкалар ёрдамида амалга оширилган. Фақатгина танк, авиация ва ҳарбий денгиз флотида радио алоқадан фойдаланилган.

Пиёда батальонлари ва артиллерия дивизионлари учун ишлаб чиқарилган РБМ-1 радиостанцияси барча қўшин турларида кенг қўлланилди. Авиация соҳасида улардан аэродромларга хизмат кўрсатишда фойдаланилди. Денгиз радиоалоқачилари эса улардан узоқ масофага отувчи флот артиллерияси оловини йўналтиришда фойдаланганлар.

Телеграф аппаратлари ва Морзе калити алоқа таъминотида кенг қўлланилди. Иккинчи жаҳон уришининг энг катта ҳарбий операциялари ва жангларини мувффаққиятли якунланишида ҳарбий радоалоқачиларнинг ҳиссаси беқиёсдир.

**7,62 мм Максим пулемёти**

“1910/30 йил намунасидаги 7,62 мм ли Максим станокли пулемёти” Инглиз қуролсози Х. Максим томонидан 1883 йилда ишлаб чиқарилган. 1910 йилдан Россиянинг Тула қурол заводида уни модернизалаштирилган тури ишлаб чиқарила бошланди.

Иккинчи жаҳон урушида кенг қўллананилган Максим пулемёти душманнинг очиқликдаги тирик кучларини, ўт очиш нуқталарини йўқ қилиш учун мўлжалланган. Пулемёт ҳаво ҳужумидан мудофаа воситаси сифатида ҳам қўлланилган. Қўллаш давомида унинг конструкциясига кўплаб ўзгартиришлар киритилган.

**2.4. Курск-Орёл йўналишидаги жанглар ва уларда ҳамюртларимизнинг кўрсатган қаҳрамонлиги.**

**Курск жанги** – 1943 йил 5 июлдан 12 июлгача давом этган. Ушбу жанг, “Танклар жанги” номи билан ҳам аталади. Бу фашистлар Германиясининг шарқий фронтдаги учинчи энг катта ва сўнгги стратегик операцияси ҳисобланади.

Фашистлар қўмондонлиги Совет қўшинларини Курск ёйида қуршаб олиш мақсадида “Цитадел” операцияси режаси ишлаб чиқди. Операцияси режасига кўра, Орёл ва Белгород районларидан умумий йўналиш бўйлаб Курскка зарба бериб, Курск бўсағасида Совет қўшинларини қуршаб олиш ва тор-мор этиш, кейинчалик Совет қўшинларини Донбассда тор-мор этишни кўзда тутилди. Бу операцияни ўтказиш учун 50 та дивизия, жумладан 16 та моторлашган ва механизациялашган дивизиялар жамланди. Гуруҳ ўз сафида 900 минг одам, 10 мингтагача тўп ва миномётлар, 2700 та танк (улардан 1800 таси “Тигр” танклари) ва 2000 та дан ортиқ самолётларга эга эди.

Олий Бош Қўмондонлик Ставкаси душмманнинг ёзги ҳужум тайёргарлигини ўз вақтида аниқлаб унга қарши тайёргарликни бошлади. Режага кўра мудофаа жанглари мобайнида душманни ҳолдан тойдириш ва унинг қанотдаги гуруҳларига қаттиқ талофатлар етказиб, кейин дадил қарши ҳужум билан фашистларни тўлиғича тор-мор этишни кўзда тутилди. Курск ёйини мудофаа этиш Марказий ва Воронеж фронтларига топширилди. Иккала фронтнинг сафида 1 млн.300 мингдан ортиқ киши, 20 мингтагача тўп ва миномётлар, 3300 та дан ортиқ танк ва ўзи юрар артиллерия қурилмалари, 2650 та самолёт мавжуд эди. Ушбу фронтларнинг ортида йирик стратегик захира кучлари тўпланиб, Чўл фронти таркибига киритилди.

1943 йил 5-июлда душман Орёл ва Белгород йўналишларидан ҳужумга ўтди. Унинг Орёл томонидан ҳужум қилган гуруҳига Марказий фронт қўшинлари томонидан катта талофатлар етказилди, пухта тайёрланган стратегик мудофаа туфайли душман ҳужумни тўхтатиб мудофаага ўтишга мажбур бўлди.

Фашистларнинг Белгород йўналишидан ёриб кирган гуруҳи Воронеж фронти қўшинлари мудофааси ичкарисига 35-40 км гача ҳаркатланди. Фашист босқинчиларининг Курскка жанубдан Прохоровка қишлоғи яқинидан ёриб кириш хавфи юзага келди. Шу фурсатда захирада турган Чўл фронти таркибидан 5-танк армияси ва 5- умумқўшин армиялари зудлик билан Прохоровка районига марш уюштирди ва жанговар тартибга ёйилиб тўғридан-тўғри жангга кирди.

1943 йил 12-июлда Прохоровкада Иккинчи жаҳон уруши тарихида танкларнинг энг катта тўқнашув жанги бўлиб ўтди. Ҳар иккала томондан ушбу жангда 1200 та танк ва ўзи юрар артиллерия қурилмалари иштирок этди. Кунинг охирида фашистлар 400 дан ортиқ танкларидан ажралиб, дастлабки эгаллаган маррасига улоқтириб ташланди. Шундан сўнг совет қўшинларининг умумий ҳужумкор ҳаракатлари бошланди.

Жангда Германия жами 100 минг нафар аскаридан айрилди. Иттифоқнинг 250 минг ҳарбийси ҳалок бўлган, 600 минг одам яраланган, 50 % танклар ишдан чиққан.

Курск ёйида бўлган шиддатли жангларда Ўзбекистонда тузилган 62- ва 69-ўқчи двизиялар, шунингдек 162-Ўрта Осиё-Северск дивизиясининг аскар ва офицерлари алоҳида жасорат кўрсатдилар. Ўзбекистон ўғлонлари 5- ва 15-ўқчи дивизиялар ҳамда 5-гвардиячи ва 67-гвардиячи ўқчи дивизиялар таркибида ҳам жанг қилдилар. Бу жангда ўзбекистонлик Р.Жумаев, М.Абдуллин, Г.Салихов, А.Юсупов ва бошқалар жасорат намуналарини кўрсатдилар. Матонати ва жасорати учун тошкентлик Гатаулла Салиховга Совет Иттифоқи қаҳрамони унвони берилди.

Золотарёвка қишлоғи учун бўлган қаттиқ жангда фарғоналик Аҳмаджон Шукуров душманнинг 110 та аскар ва зобитини ер тишлатди ҳамда 15 тасини асир олди. Ушбу жасорати учун унга Совет Иттифоқи қаҳрамони унвони берилди ва Золотарёвка қишлоғи Шукуровка деб аталадиган бўлди. Курск жангида Зилмат Ҳасанов бир ўзи 80 фашистга қарши жанг қилиб, 60 дан ортиғини қириб ташлади, патронлари тугагач, қалтис пайтда ўзини ҳам, душманларни ҳам портлатиб юборди. Курскда порлоқ ғалабага эришилгач, Қизил армиянинг 2 минг км. узунликдаги фронтларда қудратли стратегик ҳужуми бошланиб кетди.

Ватан душманлари билан 10 соат тўхтовсиз давом этган жангда Чирчиқ танкчилар билим юртини тугатган лейтенант Валдемар Шаландин жасорат намуналаринин кўрсатди. Унинг жасур экипажи ҳимоя қилаётган тепалик яқини юзлаб душман мурдалари, ёнаётган «Пантера», «Тигр», «Фердинанд» танк ва штурмчи ўзи юрар тўпларига тўлиб кетди. Танкчилар ҳатто, авиация бомбаси тушгандан кейин ҳосил бўлган ўт ичида қолишларига қарамай, тепаликда моҳирлик билан ҳаракат қилдилар ва душманга қақшатқич зарба бердилар. Фашистлар тепаликни қўлга кирита олмадилар. Танкда снарядлар тугаганидан кейин лейтенант В.Шаландин ёнаётган танкини душман танкига урди. Ушбу жасорати учун Валдемар Сергеевич Шаландинга вафотидан сўнг Совет Иттифоқи қаҳрамони унвони берилди.

**Музейнинг навбатдаги экспозициясида Курск** ёйидаги жангларда иштирок этиб,шуҳрат қозонган “Ўзбекистон” бронепоезди сурати келтирилган. У 1942 йил Тошкент тепловозвагон заводида меҳнаткашларнинг шахсий маблағлари эвазига қурилган.

Ушбу бронепоезд махсус мутахассисликка эга бўлган Ўзбекистонлик жангчилар экипажи билан тўлиқ таъминланган эди.

Ушбу бронепоезд капитан Мамедов бошчилигида йирик станцияларни ва муҳим темир йўл тармоқларини авиация хужумидан ҳимоя қилган ҳамда темир йўллар атрофида мустақил тарзда жанговар ҳаракатлар олиб борган.

Фашист босқинчиларига қарши Курск ёйида бўлган жангларда “Ўзбекистон” бронепоездида хамюртларимиз яна бир бор ўз жасоратларини намоён қилишди.

1942 йил 25 сентябрининг эрта тонгида “Ўзбекистон” бронепоезди немис пиёдари тўпланган ҳудудга ҳужум уюштириб, иккита 105 мм ли тўплар батареяларини йўқ қилди.

Немис қўмондонлиги бронепоездни йўқ қилишга ҳаракат қилиб кўрди. Фашист босқинчиларининг самолётлари туну кун бронепоездга хужум уюштирди. 6 кун ичида 138 та самолётлар унга юзлаб бомбалар ёғдирган.

Унинг экипажи таркибида пулемётчи Барат Шашибоев ва тўпчи Абдулла Разуллаев бор эди. Курск ёйидаги жангларда шахсий намуна кўрсатиб жангчиларни жасоратга чорлаган фарғоналик оддий аскар И.Шодиев қаҳрамонларча ҳалок бўлди. Ўз қисми тарихи дафтарида номи олтин ҳарфлар билан битилган қизил армиячи, бронепоезд жангчиси Муса Исомқулов Терек дарёси яқинида қўлида гранаталар билан ўзини душман танки остига ташлади.

Курск жанги ўзининг миқёси, жалб қилинган куч воситалар, ҳарбий сиёсий оқибатлари бўйича Иккинчи жаҳон урушининг энг йирик жангларидан бири бўлган.

Курск ёйидаги Орёл шаҳрини озод қилишда ўзбекистонлик жангчилар ҳам ўзининг матонати, қатъияти, жасурлиги ва оммавий қаҳрамонликлари билан ажралиб турди.

И.В. Сталиннинг 1943 йил 5 августдаги 2-сонли қарори билан Москвада Орёл ва Белгород шаҳарларини озод қилган қўшинларга атаб артиллерия салютлари отилган. Бу салютлар Иккинчи жаҳон уришидаги биринчи салютлар эди.

Музейнинг ушбу бурчагида Куск жанги инсталляциясида тўпчиларнинг душманга зарба бераётган жараёни ифодаланган ва витринадан Курск-Орел йўналишида жанг қилган ўзбекистонлик жангчиларнинг суратлари, шахсий ҳужжатлари, орден ва медаллари, уларнинг гувоҳномалари жой олган.

Т-34 танки М.Кошкин раҳбарлигидаги конструкторлик бюроси томонидан ишлаб чиқарилди ва қуролланишга қабул қилинди. Иккинчи жаҳон урушининг энг мукаммал, ишончли зарба бериш воситасидир. Т-34 танкларига эга танк қўшинлари ҳужумда пиёдаларни бевосита қўллаб-қувватлашда, ҳужумни ривожлантиришда, душман мудофаасини ёриб ўтишда, душманнинг йирик куч гуруҳларини қуршовга олишда муваффақият билан қўлланилган. Манёврчанлиги, ўтувчанлиги, мукаммал зирҳи, зарба бериш қудрати билан бошқа танклардан ажралиб турган.

 Витринада танкчилар шлемофони, противогаз, пулемёт ўқлари, 76 мм ли танк тўпининг снаряди, миномёт минаси, пиёдаларга қарши мина, қўл гранатаси, котелок, командир сумкаси, танк макети, танкчилар фотосуратлари тақдим этилган